Lush
Ur strollad shoegaze / dream pop saoz savet e Londrez e 1988 e oa Lush. Holl ganaouennoù ar strollad a voe savet ha kanet gant Miki Berenyi pe Emma Anderson. Paouez a reas ar strollad pa varvas Chris Acland d'ar 17 a viz Here 1996.

Miki Berenyi ha Emma Anderson en em anavezas ez-vihan pa oant o chom e Camden (norzh Londrez). Da gentañ e sonjont pep hini en he strollad : The Bugs ha The Rover Girls. Goude-se e savjont Baby Machines asambles gant Meriel Barham, hag a vo goude er Pale Saints. Pa'z eas kuit e teuas Baby Machines da vezañ Lush hag e tapjont ur gevrat gant al label 4AD Records, renet gant Ivo Watts-Russell.

EP kentañ Lush (Scar) a zeuas er-maez e miz Here 1989, produet gant Tim Friese-Greene. Da heul e teuas Mad Love ha Sweetness & Light, an daou anezho produet gant Robin Guthrie, gitarour ar strollad Cocteau Twins, unan eus strolladoù brudetañ al label. Lush a zigoras evit abadenn The Cure er c'h/Crystal Palace Bowl (Londrez) e 1990 ha treiñ a reas e Europa hag er Stadoù-Unanet asambles gant Ride hag ar Pale Saints. Un dastumadeg anvet Gala, enni an tri EP kentañ hag ar ganaouenn Hey Hey Helen (ABBA), a voe skignet er Stadoù-Unanet gant Reprise.

Steve Rippon (gitar boud) a guitaas ar strollad e miz C'hwevrer 1992 ur wech enrollet For Love hag en e blas e teuas Phil King, hemañ bet o seniñ c'hoazh gant Felt ha Biff Bang Pow!. Er memes bloavezh e teuas er-maez Spooky, an albom kentañ, bepred produet gant Guthrie. Pignat a reas betek an Top 10 er Rouantelezh-Unanet, hag ouzhpenn 120 000 skouerenn a voe gwerzhet er Stadoù-Unanet. E-pad an hañv e kemeras Lush perzh en droiad Lollapalooza II asambles gant The Jesus and [(Mary Chain]], Pearl Jam, Soundgarden, Ministry, Ice Cube ha The Red Hot Chili Peppers.

E 1994 e voe produet an EP Hypocrite gant Mike Hedges (The Cure, Siouxsie & the Banshees…)ha mesket gant Alan Moulder (Ride, My Bloody Valentine) ; an daou anezho a genlabouras en-dro evit Split, eil albom Lush, met ne reas ket kement a verzh hag an hini kentañ.

Daou vloaz goude e teuas o fladenn ziwezhañ, enni ur ganaouenn kanet asambles gant Jarvis Cocker ([(Pulp]]). Kentoc'h pop e voe an albom-se, hag an tri single a gaver warnañ Single Girl, Ladykillers ha 500 (Shake Baby Shake) a bignas betek Top 20 ar Rouantelezh-Unanet.

Goude un droiad er Stadoù Unanet en em zistrujas Chris Acland. Ez-ofisiel e voe divodet ar strollad e 1998. Phil King a sonas neuze gant The Jesus and Mary Chain hag Emma Anderson a savas Sing-Sing asambles gant Lisa O’Neill.

Pladennoù 

EP
 Scar, (10/1989, 4AD Records)
 Mad Love, (02/1990, 4AD Records)
 Sweetness and Light, (10/1990, 4AD Records)
 Black Spring, (10/1991, 4AD Records)
 Nothing Natural, (10/1991, 4AD Records)
 For Love, (01/1992, 4AD Records)
 Superblast!, (1993, 4AD Records, e Bro-Japan nemetken)
 Hypocrite, (05/1994, 4AD Records)
 Desire Lines, (05/1994, 4AD Records)
 Single Girl, (01/1996, 4AD Records)
 Ladykillers, (26/02/1996, 4AD Records)
 500 (Shake Baby Shake), (01/06/1996, 4AD Records)

Pladenn LP
 Spooky, (02/1992, 4AD Records)
 Split, (06/1994, 4AD Records)
 Lovelife, (03/1996, 4AD Records)

Dastumadegoù
 Gala, (11/1991, 4AD Records)
 Topolino (B-sides), (1996, 4AD Records)
 Ciao! The Best of Lush, (03/2001, 4AD Records)

Tonioù savet gant tud all a sonet en-dro gant Lush 

 Fallin' in Love (Dennis Wilson), EP Black Spring
 Outdoor Miner (Wire), EP For Love
 Love at First Sight (The Gist) EP Hypocrite
 Hey Hey Helen (ABBA) dastumadeg Gala
 Demystification (the Zounds), EP "Single Girl" (disc 2 : BAD D 6001 CD)
 Tchirpy Tchirpy Tchip Tchip (Middle Of The Road, ur strollad skoasat eus ar bloavezhioù 70). War un dastumadeg enep-poll tax anvet "Alvin Lives In Leeds", deuet er-maez e1990.

Liammoù diavaez 
lec'hienn ofisiel

Strolladoù sonerezh breizhveuriat
Strolladoù sonerezh shoegaze